ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

«\_\_\_\_» «\_\_\_\_\_\_\_\_\_\_» 2018թ.

N \_\_\_\_\_\_\_-Ա

**ԳՆՄԱՆ ԳՈՐԾԸՆԹԱՑ ԿԱԶՄԱԿԵՐՊԵԼՈՒ ՄԱՍԻՆ**

---------------------------------------------------------------------------------------------------------------

Համաձայն «Գնումների մասին» Հայաստանի Հանրապետության օրենքի 23-րդ հոդվածի 1-ին մասի 2-րդ կետի` Հայաստանի Հանրապետության կառավարությունը
ո ր ո շ ու մ է.

1. Սահմանել, որ «Հայաստանի Հանրապետության 2018 թվականի պետական բյուջեի մասին» Հայաստանի Հանրապետության օրենքի N 1 հավելվածի 08 բաժնի 02 խմբի 05 դասի «04. Մշակութային միջոցառումների իրականացում» ծրագրի «Միջազգային կինոփառատոների իրականացում» տողով` Հայաստանի Հանրապետության մշակույթի նախարարության կողմից դրամաշնորհային պայմանագրով «Կինոյի զարգացման «Ոսկե ծիրան» հասարակական կազմակերպությանը (այսուհետ՝ կազմակերպություն) ամենամյա միջազգային կինոփառատոնի կազմակերպման և անցկացման նպատակով հատկացված միջոցների շրջանակներում կազմակերպության կողմից հրատապության հիմքով պայմանավորված ծառայությունների ձեռքբերումները՝ կատարվելու են «Գնումների մասին» Հայաստանի Հանրապետության օրենքի 23-րդ հոդվածի 1-ին մասի 2-րդ կետով նախատեսված ընթացակարգով` չկիրառելով Հայաստանի Հանրապետության կառավարության 2017 թվականի մայիսի 4-ի N 526-Ն որոշմամբ հաստատված կարգի 21-րդ կետի 1-ին ենթակետի «դ» պարբերության երկրորդ նախադասության, 71-րդ կետի 1-ին ենթակետի «ա» պարբերության և Հայաստանի Հանրապետության կառավարության 2016 թվականի սեպտեմբերի 22-ի N 982-Ն որոշման պահանջները՝ համաձայն հավելվածի:

2. Սույն որոշման 1-ին կետում նշված գնման գործընթացի արդյունքում կնքվելիք պայմանագրերում նախատեսել դրույթ այն մասին, որ սույն պայմանագիրը ուժի մեջ է մտնում ստորագրման պահից, և դրա գործողությունը տարածվում է կողմերի միջև փաստացի ծագած հարաբերությունների վրա:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏ Ն. ՓԱՇԻՆՏՅԱՆ

Հավելված

ՀՀ կառավարության

«\_\_\_\_» «\_\_\_\_\_\_\_» 2018 թվականի N \_\_\_\_\_-Ա որոշման

ՑԱՆԿ

«Ոսկե ծիրան» ամենամյա միջազգային կինոփառատոնի կազմակերպման և անցկացման նպատակով հատկացված միջոցների շրջանակներում ծառայությունների ձեռքբերման

|  |  |  |
| --- | --- | --- |
| հ/հ | Գնման առարկայի անվանումը | Գումարը(հազար դրամ) |
| 1 | ուղևորափոխադրող ավտոմեքենաների վարձակալություն` վարորդի հետ միասին | 1130.0 |
| 2 | կանոնավոր օդային փոխադրման ծառայություն (ավիատոմս)  | 6784.0 |
| 3 | կինո- և տեսաֆիլմերի արտադրության ծառայություններ | 660.0 |
| 4 | գովազդային տեսածրագրերի արտադրություն  | 1386.0 |
| 5 | մշակութային միջոցառումների կազմակերպման հետ կապված վարձակալության ծառայություններ  | 1400.0 |
|  | **Ընդամենը** | **11360.0** |

**ՀԻՄՆԱՎՈՐՈՒՄ**

**«ԳՆՄԱՆ ԳՈՐԾԸՆԹԱՑ ԿԱԶՄԱԿԵՐՊԵԼՈՒ ՄԱՍԻՆ» ՀԱՅԱՍՏԱՆԻ**

 **ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**ԸՆԴՈՒՆՄԱՆ ՎԵՐԱԲԵՐՅԱԼ**

1. **Իրավական ակտի անհրաժեշտությունը (նպատակը)**

«Գնման գործընթաց կազմակերպելու մասին» Հայաստանի Հանրապետության կառավարության որոշման նախա­գծի ընդունման անհրաժեշտությունը պայմանավորված է հետևյալով.

Տարիներ շարունակ Երևանում անցկացվում է «Կինոյի զարգացման «Ոսկե ծիրան» հասարակական կազմակերպության կողմից հեղինակած «Ոսկե ծիրան» միջազգային կինոփառատոնը, որն իր բացառիկ դերն ունի հայ մշակույթի զարգացման և հայ կինոարվեստի տարածման գործում: «Ոսկե ծիրան» կինոփառատոնը համարվում է տարվա կարևոր մշակութային իրադարձություններից մեկը, որը անգնահատելի ազդեցություն է թողնում հայ հասարակայնության կյանքում, ինչպես նաև ստեղծում է երկրի հեղինակությունը բարձրացնելու հնարավորություն և դաստիարակում սերունդներ:

Հայաստանի Հանրապետություն են հրավիրվում համաշխարհային ճանաչում ունեցող կինոգործիչներ և կինոփառատոնին մասնակից պատվիրակություններ, ակտիվ մասնակցություն են ունենում Հայաստանի Հանրապետության քաղաքացիները: Իր նախադեպը չունեցող այս փառատոնի շրջանակներում ցուցադրվում են արտասահմանյան և հայկական լավագույն խաղարկային և վավերագրական ֆիլմեր:

1. **Ընթացիկ իրավիճակը և խնդիրները**

Հայաստանի Հանրապետության 2018 թվականի պետական բյուջեից Հայաստանի Հանրապետության մշակույթի նախարարության կողմից դրամաշնորհային պայմանագրով «Կինոյի զարգացման «Ոսկե ծիրան» հասարակական կազմակերպությանը փառատոնի կազմակերպման և անցկացման մասնակի ծախսերն իրականացնելու նպատակով հատկացված է 47200.0 հազ. դրամ գումար, որից՝

* 6784.0 հազ. դրամն ուղղվելու է պատվիրակությունների ավիատոմսերի ձեռքբերմանը և նախատեսվում է գնումն իրականացնել ՀՀ կառավարության 2017 թվականի մայիսի 4-ի N 526-Ն որոշմամբ հաստատված «Գնումների գործընթացի կազմակերպման» կարգի (այսուհետ` Կարգ) 23-րդ կետի 4-րդ ենթակետի 10-րդ կետի համաձայն՝ չկիրառելով կարգի 21-րդ կետի 1-ին ենթակետի «դ» պարբերության երկրորդ նախադասության, 71-րդ կետի 1-ին ենթակետի «ա» պարբերության և Հայաստանի Հանրապետության կառավարության 2016 թվականի սեպտեմբերի 22-ի N 982-Ն որոշման պահանջները,
* 4576.0 հազ. դրամն ուղղվելու է ուղևորափոխադրող ավտոմեքենաների, սարքավորումների վարձակալության, գովազդային նյութերի արտադրության և հեռարձակման հետ կապված ծախսերին և նախատեսվում է գնումն իրականացնել կարգի «Գնումների մասին» Հայաստանի Հանրապետության օրենքի 23-րդ հոդվածի 1-ին մասի 2-րդ կետով նախատեսված ընթացակարգով` չկիրառելով Հայաստանի Հանրապետության կառավարության 2017 թվականի մայիսի 4-ի N 526-Ն որոշմամբ հաստատված կարգի 21-րդ կետի 1-ին ենթակետի «դ» պարբերության երկրորդ նախադասության, 71-րդ կետի 1-ին ենթակետի «ա» պարբերության պահանջները,
* 7448.0 հազ. դրամն ուղղվելու է պատվիրակությունների ընդունման հետ կապված հյուրանոցային և կեցության ծախսերին և նախատեսվում է գնումն իրականացնել մեկ անձից` հիմք ընդունելով «Գնումների մասին» Հայաստանի Հանրապետության օրենքի 23-րդ հոդվածի 1-ին մասի 1-ին կետի և ՀՀ կառավարության 2017 թվականի մայիսի 4-ի N 526-Ն որոշմամբ հաստատված «Գնումների գործընթացի կազմակերպման» կարգի 23-րդ կետի 4-րդ ենթակետի 10-րդ պարբերության պահանջները,
* 28392.0 հազ. դրամը՝ փառատոնին բնորոշ հատուկ ծախսերի գործընթացին` արտասահմանյան ֆիլմերի ընտրությանը, հեղինակային իրավունքի ձեռքբերմանը, ինչպես նաև այլ կազմակերպական և տեխնիկական աշխատանքների կատարմանը, որոնք հանդիսանում են գնում չհանդիսացող ծախսեր կամ հնարավոր է ձեռք բերել մեկ անձից գնման ձևով՝ հիմք ընդունելով «Գնումների մասին» Հայաստանի Հանրապետության օրենքի 23-րդ հոդվածի 1-ին մասի 1-ին կետի պահանջները:

Հաշվի առնելով այն հանգամանքը, որ աշխարհում տարեկան 4000-ից ավելի միջազգային կինոփառատոներ են կազմակերպվում, և կինոաշխարհում հեղինակություն վայելող կինոգործիչները մեծ պահանջարկ ունեն գրեթե բոլոր կինոփառատոների և կինոինստիտուտների կողմից, հիմնականում որևէ փառատոնի հյուրընկալվելու նրանց որոշումը կայացվում է փառատոնի մեկնարկից ոչ ավելի քան մեկ ամիս առաջ:

«Ոսկե ծիրան» միջազգային կինոփառատոնի հիմնական առաքելություններից է հայաստանցի կինոսերներին համաշխարհային կինոյի լավագույն նմուշները հասանելի դարձնելը, Հայաստանի և հայկական կինոյի հանրահռչակումը: Փառատոնն անցկացվում է Բեռլինի, Կաննի միջազգային կինոփառատոներից անմիջապես հետո: Այդ փառատոները կինոաշխարհում հիմնական քաղաքականություն թելադրողներն են, որոնց ավարտով են որոշվում լավագույն ֆիլմերի ցանկն ու հեղինակություն վայելող կինոգործիչների գրաֆիկները: Ուստի «Ոսկե ծիրան» միջազգային կինոփառատոնի ժյուրիի կազմի, ֆիլմերի, վարպետության դասեր վարողների, կինոարտադրողների մասնակցության դրական պատասխանը փառատոնին հասանելի է դառնում մայիսի վերջից սկսած, առանձին դեպքերում նաև՝ փառատոնի մեկնարկից մի քանի օր առաջ:

«Ոսկե ծիրան» միջազգային կինոփառատոնի կազմակերպման նպատակով կարիքները (ապրանքի մատակարարում, աշխատանքի կատարում կամ ծառայության մատուցում) պետք է ամբողջ ծավալով բավարարվեն` պայմանագրերի կատարման արդյունքներն ամբողջ ծավալով պետք է ընդունվեն գնման պահանջի ծագման օրվանից հաշված այնպիսի ժամկետում, որի ընթացքում գնման մրցակցային որևէ ձևի կիրառումը ժամկետի առումով անհնար է:

Վերոգրյալով պայմանավորված՝ անհրաժեշտություն է առաջացել «Կինոյի զարգացման «Ոսկե ծիրան» հասարակական կազմակերպության կողմից ծառայությունների ձեռքբերումները կատարել «Գնումների մասին» Հայաստանի Հանրապետության օրենքի 23-րդ հոդվածի 1-ին մասի 2-րդ կետով նախատեսված ընթացակարգով, հաշվի առնելով այն հանգամանքը, որ միջոցառումն անցկացվելու է 2018 թվականի հուլիսի 8-15-ը ներառյալ:

1. **Նախագծի մշակման գործընթացում ներգրավված ինստիտուտները և անձինք**

ՀՀ մշակույթի նախարարություն, «Կինոյի զարգացման «Ոսկե ծիրան» հասարակական կազմակերպություն:

1. **Կարգավորման նպատակը և ակնկալվող արդյունքը**

Հիմնական նպատակը` Հայաստանի Հանրապետության քաղաքացիների հետաքրքրության առաջացում «բարձրակարգ կինոյի» հանդեպ, հայ երիտասարդության մեջ մշակութային բարձր ճաշակի ձևավորում` կարևորելով «Ոսկե ծիրան» միջազգային կինոփառատոնի դերը ազգային կինոյի տարածման և զարգացման գործում:

«Ոսկե ծիրան» կինոփառատոնը աշխարհում ձեռք բերած իր վարկանիշի շնորհիվ բազմաթիվ հյուրերի է հյուրընկալում քաղաքամայր Երևանում՝ մասնակցելու կինոփառատոնի աշխատանքներին, ինչը նպաստում է զբոսաշրջության զարգացմանը, ինչպես նաև միջմշակութային կապերի ամրապնդմանը:

Որոշման նախագծի ընդունումը կնպաստի «Ոսկե ծիրան» հեղինակավոր միջազգային կինոփառատոնի անխափան և պատշաճ մակարդակով անցկացմանը, համաշխարհային ճանաչում ունեցող կինոգործիչներին և մասնակից պատվիրակություններին հայ մշակույթի ներկայացմանը և Հայաստանի Հանրապետության քաղաքացիներին համաշխարհային կինոարվեստի լավագույն ֆիլմերի հաղորդակցմանը:

**ՏԵՂԵԿԱՆՔ**

**«ԳՆՄԱՆ ԳՈՐԾԸՆԹԱՑ ԿԱԶՄԱԿԵՐՊԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ՆՎԱԶԵՑՄԱՆ ԿԱՄ ԱՎԵԼԱՑՄԱՆ ՄԱՍԻՆ**

«Գնման գործընթաց կազմակերպելու մասին» Հայաստանի Հանրապետության կառավարության որոշման նախա­գծի ընդունումը Հայաստանի Հանրապետության պետական բյուջեում լրացուցիչ ծախսեր չի առաջացնում:

**ՏԵՂԵԿԱՆՔ**

**«ԳՆՄԱՆ ԳՈՐԾԸՆԹԱՑ ԿԱԶՄԱԿԵՐՊԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ԿԱՄ ԲԱՑԱԿԱՅՈՒԹՅԱՆ ՄԱՍԻՆ**

«Գնման գործընթաց կազմակերպելու մասին» Հայաստանի Հանրապետության կառավարության որոշման նախա­գծի ընդունումը այլ իրավական ակտերի ընդունման անհրաժեշտություն չի առաջացնում:

Լ. ՄԱԿՈՒՆՑ